49. schôdza NR SR - 9.deň - B. popoludní
Dátum: 2026-04-27
Poslanec: Vančo, Branislav 
Druh vystúpenia: Vystúpenie v rozprave

Ďakujem za slovo, pán predseda. Vážené kolegyne, vážení kolegovia. Dáte debatu? A celý tento návrh, a nie je to prvý a, bohužiaľ, ani nie posledný, je naozaj festival premrhaného času, zvlášť keď sa pozrieme na vystúpenia navrhovateľa, pána poslanca Tibora Gašpara. Ráno začal svoje vystúpenie osočovaním, ohováraním, osobnými útokmi, večer si zobral takmer hodinu času a zase osobne útočil, ohováral, dezinformoval, rozprával tu o kolegoch, kolegyniach rôzne veci z ich rodinného pozadia a podobne, o vašich génoch. Načo je toto dobré? Načo je toto dobré, páni poslanci a poslankyne z koalície? My sme nechceli o tomto zákone rokovať. To vaši kolegovia doniesli tento zákon sem. A vy tu márnite čas nás všetkých. Namiesto toho, aby sme sa zaoberali naozajstnými, naozajstnými problémami. Tak prostredníctvom pána Gašpara ste tu vykonštruovali nejaký príbeh o tom, že voľby zo zahraničia poštou nie sú v poriadku. A je to čistá konštrukcia, ktorá sa vôbec nezakladá na pravde. A popritom namiesto toho, keďže pán poslanec Gašpar nie je schopný právne argumentovať, hovoriť o tom, či je niečo v súlade s ústavou alebo nie je, keďže nečítal ani ústavu, a už vôbec nie komentár k ústave, čo je očividné z toho, čo rozpráva, tak namiesto toho tu osočuje ľudí, ktorí sa podieľali na tom, aby podporili ľudí v tom, aby išli voliť, pretože čím viac ľudí volí, tým sú voľby legitímnejšie, reprezentatívnejšie a tým sú demokratickejšie. A to, predpokladám, chceme všetci. Mali by sme to všetci chcieť, ktorí chceme, aby Slovensko bolo demokratická krajina. Tak je normálne povzbudzovať ľudí, aby išli voliť. Napríklad keď máte moratórium, už nemôžete podporovať – teda všetci to vieme okrem pána ministra Košúta Eštoka, lebo ten podporuje kandidátov aj počas moratória v rozpore so zákonom, ale my všetci ostatní, dúfam, vieme, že počas moratória nemôžete podporovať jednotlivých kandidátov alebo jednotlivé strany. Môžete to robiť pred začatím moratória. Ale môžete podporovať ľudí a povzbudzovať ich v tom, aby išli voliť, aby išli k urnám, aby si našli ten čas. Sú to Podporovať jednotlivých kandidátov alebo jednotlivé strany môžete pred začatím moratória. Ale môžete podporovať ľudí a povzbudzovať v tom, aby išli voliť, aby išli k urnám, aby si našli ten čas. Sú to dve rozdielne veci. A títo ľudia nepodporili žiadneho kandidáta ani kandidátku, ani žiadnu politickú stranu. Hovorili len o tom, aby ľudia išli voliť. To je celé. A pán Vážny, podpredseda Národnej rady, Tibor Gašpar ich osočil z toho, že sa podieľali v rámci týchto aktivít na niečom nekalom. Bez akýchkoľvek dôkazov. Bez ničoho. Len preto, že mu to vyhovuje, pretože mu to pasuje do tej konštrukcie, ktorú sa tu snaží vytvoriť. Že tie voľby nie sú v poriadku. Ale rozhodnutia Ústavného súdu hovoria o tom, že v poriadku sú. A že nikdy v histórii nebol žiadny problém s týmito voľbami. Minulý týždeň za mňa osobne pán Tibor Gašpar tu nás z tohto miesta vyhrážal žalobou. Za to, že som hovoril o odsúdenom bývalom špeciálnom prokurátorovi Kováčikovi. A hovoril som o tom, že bol známy tým, že vyše 70 káuz bolo u neho v kancelárii, u neho na stole. Bez toho, aby sa dostali na súd, bez toho, aby podal obžalobu. To je fakt. Ale pán Gašpar chcel a chce stále aj podľa predchádzajúceho vystúpenia, aby pán Kováčik na mňa podal za to obžalobu. Alebo za to, že som povedal, že bol dvakrát odsúdený za korupciu. Takisto je to fakt. Ale pán Gašpar chce, aby som bol za to žalovaný. Ja chápem, že je nervózny. A ja nebudem vyzývať nikoho, aby na neho podal žalobu za to, čo tu predviedol, a nielen dnes, ale hlavne dnes. Pretože tí ľudia, ktorých osočil, ktorých obvinil bez dôkazu, si to nezaslúžia. Neurobili nič zle. Len podporili sviatok demokracie a účasť ľudí na tomto sviatku vo voľbách. To je právo každého jedného z nás. A ja ich chcem požiadať. A všetkých chcem vyzvať, aby sa nenechali odradiť, aby sa nenechali zastrašiť. Pretože presne o to Tiborovi Gašparovi ide, aby nás zastrašil, aby nás odradil aj tým, čo tu o nás hovorí, o našich osobných životoch. Keď hovorí o spisoch, hovorí o nás, o našich súkromných záležitostiach. Dáva nám najavo, že nás má pod kontrolou, tak ako chce mať pod kontrolou voľby zo zahraničia. Aj to tu niekoľkokrát spomenul. Že voľby zo zahraničia nie sú pod kontrolou. Jemu to vadí. Jemu vadí, že to nemá pod kontrolou, že tí ľudia volia slobodne a že tí ľudia volia hlavne opozíciu a hlavne Progresívne Slovensko podľa výsledkov minulých volieb. Tomu vadí. A to je dôvod, prečo sme tu a prečo táto diskusia a tento návrh zákona je naozaj festivalom premárneného času. Nedajme sa zastrašiť. Nedajme sa odradiť, pretože presne o to im ide. A keď sa im to nepodarí, tak budú sa snažiť hovoriť o tom, ako tie voľby neboli v poriadku. Tentokrát nie kvôli voľbám zo zahraničia, ale kvôli tým iným veciam, ktoré prídu. Tu je vidno ten ruský vplyv už teraz. Po drvivej porážke Orbána je zjavné, že sú v panike, že sú zúfalí. Naozaj sú zúfalí. A o to horšie budú, o to horšie veci budú robiť. O to horšie veci a zákony a rôzne obmedzenia práv, rôzne konšpirácie budú len pribúdať až do volieb. Tak sa na to pripravme a buďme ostražití, ale nedajme sa odradiť. Nedajme sa zastrašiť. Tie voľby budú pre budúcnosť Slovenska kľúčové. A budú kľúčové aj pre pána Gašpara. O 2 týždne, presne o 2 týždne, sa postaví pred súd. Dá sa predpokladať, že rozhodnutie právoplatné v jeho kauze, v kauze Očistec, príde možno o 2 roky. To už bude po voľbách. A on chce byť pri moci. On chce byť pri moci, aby si to okontroloval. Aby si to postrážil, aby si nikto nedovolil ho odsúdiť. O toto tu celé ide, preto sú tie voľby také kľúčové pre neho aj ich z ďalších. On nepredložil ani jeden zákon, ktorý by sa netýkal jeho vlastných problémov. Ani jeden. Kľudne si to pozrite. Oni budú manipulovať voľby. Oni sa budú snažiť, oni sa budú snažiť o to, aby vyhrali za každú cenu. A my sa nesmieme nechať odradiť a zastrašiť. Musíme pokračovať v tom, čo robíme. Pokiaľ ide o tie právne argumenty. Je zjavné a každý si to môže prečítať na tri kliky, že politici, keď to zjednoduším, majú ústavnú povinnosť zvyšovať štandardy uplatnenia občianskych práv, ľudských práv. Nie znižovať. Tento návrh ide proti tejto povinnosti politikov. Je v rozpore s touto povinnosťou. Preto hovorím, že to považujem za protiústavné. Súčasný model voľby zo zahraničia poštou nebol nikdy spochybnený. Ani Ústavným súdom, ani žiadnou inou inštitúciou. Tajnosť volieb je takto. Ten volebný zákon stanovuje konkrétne podmienky, ktoré zabezpečujú napríklad tajnosť volieb. To nie je len tak, že hocikto môže teraz niekoho donútiť nejako voliť. Každému príde osobne doporučený list, obálka návratová, ktorú si iba on môže prebrať. Iba ten konkrétny človek, ktorý má voliť. Nikto nemusí ani tušiť, kedy on ide na poštu alebo kedy si preberie tú zásielku. Ani kedy ju vráti naspäť a či vôbec volil. A je tam x ďalších podmienok zákonných, ktoré musia byť dodržané, aby bola splnená tajnosť volieb aj zo zahraničia tou korešpondenčnou formou. Ak tu niekto napáda tajnosť korešpondenčnej voľby, tak buď nevie, o čom hovorí, alebo klame. Pokiaľ ide o rovnosť. Každý má jeden hlas. Nikto nemá dva ani tri ani pol hlasu. Každý jeden hlas sa počíta rovnako. O tom je rovnosť. Neviem, čo na tom nechápete, ale to, že to tu sa snažíte prekrúcať, pán Gašpar, snažíte sa vytvoriť dojem nejakej neférovosti, to je čisto účelová vec, ktorá nemá nič spoločné ani s realitou, ani s právnou úpravou, ktorú na Slovensku máme. A keď už ide o to, že niekto môže niekomu nakázať alebo prinútiť ho, ako voliť, to sa dá robiť rôznymi spôsobmi. Naozaj rôznymi spôsobmi. A na to máme zákony, aby sa to nedialo. A keď to niekto robí, tak porušuje zákon a môže byť postihnuteľný. A ja súhlasím s mojou kolegyňou Zuzanou Števulovou. Ten problém nie je v tom, aké máme podmienky korešpondenčnej voľby. Ten problém je v tom, že v niektorých rodinách, v niektorých častiach spoločnosti stále fungujú pravidlá a vzorce správania, ktoré vychádzajú z patriarchátu. A ja na tomto mieste chcem povedať, že aj muži sú proti patriarchátu, pretože tie pravidlá nepísané, tie vzorce správania, ktoré vychádzajú z patriarchátu, poškodzujú nielen ženy, ale aj mužov. Koľko nešťastných životov, za koľko nešťastných životov môže vynucovanie pravidiel patriarchátu. A tomuto sa venujme, o tomto sa bavme, aby sme tu mali naozaj rovnosť, aby tu nikto si ani nedovolil niekoho nútiť do toho, ako má voliť alebo ako má žiť. Alebo s kým má žiť. Lenže vy schvaľujete presne opačné zákony. Keď patriarchát len potvrdzujete, keď sa snažíte pod zásterou toho, že ste za tradičné hodnoty, v skutočnosti len hlasujete a podporujete toxické vzorce správania, ktoré vychádzajú z patriarchátu. A mne už fakt stačilo. Tak s tým prestaňte. Na vaše vystúpenie.